
Profesorul Romiță Iucu, președintele Consiliului de Orientare și Analiză Strategică al UB, ales coordonator al Grupului de lucru EduLAB – UNICA
[bookmark: _GoBack][bookmark: _Hlk72759311]Profesorul Romiță Iucu, președintele Consiliului de Orientare și Analiză Strategică al Universității din București și cadru didactic la Facultatea de Psihologie și Științele Educației a UB, a fost ales coordonator al Grupului de lucru UNICA EduLAB din cadrul Rețelei Instituționale a Universităților din Capitalele Europei – UNICA pentru mandatul mai 2021-mai 2023.
Înființat în 2002, EduLAB este un grup de lucru din cadrul Rețelei Instituționale a Universităților din Capitalele Europei – UNICA, care reunește prorectori și alți reprezentanți ai conducerii universităților cu responsabilități pe zona educației, decani, coordonatori de programe de studii, inclusiv de e-Learning. Acesta își propune să încurajeze schimbul de idei și bune practici în domeniu, precum și să discute implicațiile procesului Bologna pentru învățământul universitar european. EduLAB vizează în primul rând noile concepte și cele mai recente dezvoltări în procesul de predare și învățare din universități, inclusiv educația centrată pe student, recunoașterea excelenței în educație, noile tehnologii de predare și mediile de învățare.
Printre proiectele pe care profesorul Iucu își propune să le dezvolte în cadrul mandatului de la conducerea Grupului de lucru UNICA EduLAB se numără, printre altele, încurajarea unui dialog consistent și aplicat cu privire la componentele și evoluția procesului Bologna în directă legătură cu transformarea învățământului superior european și sprijinirea creării și implementării unor pedagogii inovative în cadrul universităților din rețeaua UNICA, ca instrumente pentru creșterea calității procesului de educație în învățământul superior. 
Totodată, din misiunea asumată de prof. Iucu pentru perioada 2021-2023 nu lipsesc elemente fundamentale precum: încurajarea și sprijinirea digitalizării, construirea unui peisaj educațional incluziv, sprijinirea unor proiecte comune europene și internaționale, precum și reconfirmarea Rețelei UNICA și a grupului de lucru UNICA EduLAB ca actori relevanți în dialogul transnațional cu privire la transformarea învățământului superior și impactul generat la nivel local, regional și global.
Printre posibile subiecte propuse de profesorul Iucu pentru dezvoltarea activităților viitoare organizate sub egida EduLAB menționăm: Innovative pedagogies: From theory to practice in a European educational context; An all-welcome space for education. New perspectives for creating an inclusive higher education space in Europe; The university of the future: from the ivory tower to community/ civic engagement; Digital education and new mobilities. From virtual to digitally enhanced mobility; Microcredentials & virtual mobilities: connections and commonalities; Access and success in higher education. Socio-economic division in the new digital era; New principles and guidelines for online assessment. Transparency and fairness in evaluation; Remote \ online teaching.
În calitate de cadru didactic al Facultății de Psihologie și Științele Educației a UB, prof. univ. dr. Romiță Iucu a realizat o activitate didactică, științifică și publicistică consistentă. Este membru în numeroase organizații naționale și internaționale cu diverse roluri în dezvoltarea învățământului superior. Totodată, este membru al comitetului director al European University Association (EUA). În ultimii ani, a deținut mai multe funcții de guvernanță academică în cadrul Universității din București,, precum cea de rector interimar al UB între 2016 și 2017 și de prorector pentru probleme academice, pentru mai mult de 16 ani. În perioada 2010-2015, profesorul Romiță Iucu a fost coordonator ENTEP – European Network on Teacher Education Policies, iar în perioada 2016-2017 profesorul Iucu a fost reprezentantul național al României în cadrul BFUG - Bologna Follow-up Group. Totodată, între anii 2015-2016, a fost coordonator al QUALITAS, barometru al calității învățământului superior, în cadrul Agenției Române de Asigurare a Calității în Învățământul Superior (ARACIS). A deținut funcții de conducere în Ministerul Educației, concepând și implementând strategia națională privind educația continuă a adulților din România. Prof. Romiță Iucu a configurat, coordonat și validat politici de învățământ superior și pentru educarea adulților, atât la nivel național, cât și la nivel internațional.
Profilul academic al profesorului Iucu poate fi consultat aici.

